b'\n_START_ARTICLE_\nStuden\xc5\xa1ka brv\n_START_PARAGRAPH_\nStuden\xc5\xa1ka brv je most za pe\xc5\xa1ce in kolesarje \xc4\x8dez reko Dravo v Mariboru._NEWLINE_Studen\xc5\xa1ka brv kot najmanj\xc5\xa1i most na Dravi v Mariboru povezuje Studence na desnem bregu z Lentom na levem bregu. Ko so jo zgradili v osemdesetih letih 19. stoletja, so z njo nameravali delavcem na poti med mestom in Studenci skraj\xc5\xa1ati \xc4\x8das, potreben za pre\xc4\x8dkanje Drave. S tem so hkrati razbremenili stari leseni dravski most, ki je takrat stal v bli\xc5\xbeini dana\xc5\xa1njega Glavnega mosta. Studen\xc5\xa1ka brv je pozneje ve\xc4\x8dkrat temeljito spremenila svojo podobo. Nazadnje je dobila novo podobo leta 2008 in nato istega leta prejela tudi mednarodno nagrado Footbridge Award 2008 za najbolj\xc5\xa1i novi most za pe\xc5\xa1ce._NEWLINE_Pred drugo svetovno vojno so Studen\xc5\xa1ko brv imenovali Dravska brv. Aprila 1941 so jo poru\xc5\xa1ili skupaj z Dr\xc5\xbeavnim mostom in \xc5\xbdelezni\xc5\xa1kim mostom, da bi nem\xc5\xa1ki okupacijski vojski ote\xc5\xbeili prodor v notranjost Kraljevine Jugoslavije. Nem\xc5\xa1ka okupacijska oblast je nato brv obnovila in jo uporabljala do konca vojne.'